text: Намалява административната тежест при издаването на лицензи и разрешителни за превоз - Economy.bg
  Намалява административната тежест при издаването на лицензи и разрешителни за превоз
  Изпитите за водачи ще се провеждат по нови правила, ще бъде създадена единна информационна система на ИА "Автомобилна администрация"
  09 октомври 2019, 15:44 a+ a- a
  Кабинетът одобри предложените от министъра на транспорта, информационните технологии и съобщенията Росен Желязков мерки за подобряване на дейността на Изпълнителна агенция "Автомобилна администрация" (ИААА), съобщиха от правителствената пресслужба. Мерките са свързани с издаването на лицензи, контролната и административно наказателната дейност, както и организирането на изпитите на кандидатите за водачи.
  По отношение на предоставянето на лицензи и разрешителни за извършване на превоз на пътници и товари, ще бъдат приложени мерки за намаляване на административната тежест за компаниите чрез ускорено и улеснено издаване на лицензи, повишаване на ефективността на ИААА и намаляване на условията за злоупотреби. Планира се надграждане на информационната система за резервиране на еднократни разрешителни и за автоматизирано разпределение на многократните ЕКМТ/СЕМТ разрешителни.
  При организирането и провеждането на изпитите на кандидатите за водачи е планирано създаването на интегрирана електронна система за контрол на изпитите, чрез провеждане на практическите изпити в моторни превозни средства, оборудвани с видеонаблюдение и датчици, отразяващи автоматично грешките. По този начин ще бъде ограничен субективния фактор и ще се осигури контрол върху маршрута на изпита. Изпитът ще се провежда само от служител на ИААА без присъствието на представител на учебния център, което ще гарантира провеждането му в контролирана среда, уточняват от Министерски съвет.
  Предвижда се разработването на единна информационна система на ИА "Автомобилна администрация", тъй като сегашната е набор от модули по отделни дейност, с ниска степен на интеграция помежду им или с външни регистри. Наличните електронни услуги са от "първо поколение" и позволяват единствено подаване с квалифициран електронен подпис. С изграждането на единната информационна система ще бъде осигурено автоматизиране на процесите по обработването на заявленията за административни услуги, чрез свързаност с външни и вътрешни за агенцията регистри и информационни системи. Това ще намали регулаторната тежест за бизнеса и чувствително ще ограничи броя на изискваните документи.